Efter hård modgang serverer dansk par endelig sild og snaps i New York.

Der skulle gå et år mere end forventet, før restauratørerne Sanne Ytting og Morten Friis kunne åbne New Yorks første danske smørrebrødsrestaurant.

"Det har været benhårdt arbejde på en måde, som ingen af os havde forudset," siger Sanne Ytting fra Aamanns-Copenhagen i New York.

Hun ejer restauranten sammen med kokken Adam Aamann, der også har smørrebrødsrestaurant i København.

Forsinket smørrebrød

De højtbelagte rugbrødsmadder skulle være strøget over disken i New York i efteråret 2011.

Men bureaukratisk tovtrækkeri med de amerikanske myndigheder betød, at Aamanns-Copenhagen først kunne slå dørene op i november 2012.

Rugbrød overrasker amerikanerne

Siden da har restauranten til gengæld kørt på skinner.

Hundredvis af newyorkere har fået øjnene op for de marinerede sild, den lune leverpostej og - først og fremmest - det danske rugbrød.

"Folk står jo i kø for det danske rugbrød. De er meget overraskede over, at det kan smage så godt," fortæller Morten Friis.

Hård konkurrence

De nybagte restauratører og deres danske delikatesser er oppe mod hård konkurrence i New York, hvor 4.000 andre restauranter lokker med mad fra hele verden.

Men indtil videre ser det ud til, at den lille dansker har sin berettigelse.

"Det er sådan en knald eller fald-by. Man skal være helt oppe på tæerne, ellers bliver man kørt over," siger Morten Friis.

"Men der er ingen, der har en bedre idé end os," tilføjer Sanne Ytting.